‘La Madonna del Papa Borja’ de Acteonica Teatre arriba al Centre Cultural Mario Monreal
09 de maig 2019

![](/media/2vgggp5k/73_c_papaborja.jpg)  
  

Dissabte 11 i diumenge 12 de maig a les 20 h la companyia Acteonica Teatre posarà en escena _La Madonna del Papa Borja_ en el Centre Cultural Mario Monreal, una obra, en castellà, del dramaturg local Albert Forment. Esta obra compta amb la col·laboració de l'Ajuntament de Sagunt i de l'Ajuntament de Canet d’en Berenguer. El preu de l'entrada és de 9 euros i la durada de l'obra és de 90 minuts.

  

El regidor de Cultura de l'Ajuntament de Sagunt, José Manuel Tarazona, ha declarat que Sagunt “**està d'enhorabona davant d'un nou projecte teatral al qual donem la benvinguda**”. El delegat ha recordat que esta obra “**és d'un dels dramaturgs saguntins de més renom hui dia, com és Albert Forment, i serà representada per excel·lents actors i actrius del nostre poble per tots coneguts**”. Tarazona ha manifestat que “**nosaltres sempre hem donat suport al teixit cultural del nostre poble per la seua qualitat ja que som un municipi que hem sigut valorats com a Capital Cultural Valenciana, així com altres distincions i per a nosaltres la cultura és un eix estratègic de dinamització socioeconòmica de la ciutat i que cal sempre portar-lo endavant**”.

  

_La Madonna del Papa Borja_ és un provocador thriller feminista, una amarga reflexió sobre la corrupció, el fanatisme i l'_amour fou_, una esborronadora epopeia històrica i una reivindicació del paper de la dona en la història. Tot això amb el rerefons d'una trama increïble, basada en fets i personatges reals, del més controvertit de tots els Papes de Roma, el valencià Rodrigo de Borja.

  

L'obra narra com Vannozza Cattanei, la maquiavèl·lica madonna de Rodrigo Borja, el Papa Alexandre VI, i mare dels seus quatre fills, ha perdut l'amor del Sant Pare qui, complits ja els seixanta anys, s'ha enamorat de la jove de dènou Giulia Farnese, la dona més bella d'Itàlia, per qui és correspost. Són temps turbulents i el Papa regna com un monarca implacable, amb mà de ferro, envoltat de fastuosos luxes, sobre els Estats Pontificis i el Vaticà. Mentrestant, a Florència, el frare Girolamo Savonarola, fart de la corrupció de l'Església Catòlica, enarbora la bandera de la República de Déu i s'enfronta al poder de Roma entre intrigues palatines, salvatges lluites pel poder i amors estripats.

  

_La Madonna del Papa Borja_ és una obra de teatre escrita per Albert Forment i interpretada per Grazia Hernández, Toni Llorens, Paqui Rondán i Jaime Vicedo. Esta dirigida i produïda per Acteonica Teatre.

*   [](http://www.facebook.com/sharer.php?u=https://aytosagunto.es/va/actualitat/la-madonna-del-papa-borja-de-acteonica-teatre-arriba-al-centre-cultural-mario-monreal/ "Facebook")
*   [](http://twitter.com/share?url=https://aytosagunto.es/va/actualitat/la-madonna-del-papa-borja-de-acteonica-teatre-arriba-al-centre-cultural-mario-monreal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-madonna-del-papa-borja-de-acteonica-teatre-arriba-al-centre-cultural-mario-monreal/ "Linked In")
*   [](mailto:?body=https://aytosagunto.es/va/actualitat/la-madonna-del-papa-borja-de-acteonica-teatre-arriba-al-centre-cultural-mario-monreal/)